De Lille gaan DA-LP’s aanklaPatricia de Lille. Foto: Ayanda Ndamane/ANA Patricia de Lille, voormalige burgemeester van Kaapstad, is van voorneme om aanklagte van bedrog teen verskeie DA-LP’s aanhangig te maak. De Lille is van voorneme om Donderdag die aanklagte by die Kaapstad Sentraal-polisiestasie aanhangig te maak rakende ŉ vervalste verslag van die ouditeur-generaal wat op sosiale media versprei is. Die inskrywing op sosiale media, getiteld “Patricia de Lille exposed”, is kwansuis ŉ dokument met Kimi Makwetu, die ouditeur-generaal, se handtekening daarop en ŉ lys van oortredings deur De Lille wat verband hou met die MyCiti-bus-verkrygingsproses. Makwetu het later bevestig die dokument is vals. De Lille het aanvanklik gedreig om die DA-LP’s wat die dokument versprei het te dagvaar indien hulle nie in die openbaar om verskoning vra nie. De Lille het in ŉ ope brief geëis dat Mike Waters, Bronwynn Engelbrecht, Henk Hugo en Shehana Kajee ŉ openbare verskoning moet uitreik. Dan Plato is Dinsdag tot nuwe burgemeester van Kaapstad verkies. Dit het ’n einde gebring aan die sewe jaar lange bewind van De Lille, wat verlede Woensdag uit die amp bedank het, ná ’n lang interne stryd binne die DA. Brett Herron, Kaapstad se beleërde burgemeesterskomiteelid vir vervoer, het kort ná De Lille uit sy amp asook uit die DA bedank. Herron se bedanking het gevolg nadat Dirk Smit, die stadsraad se speaker, amptelike klagte by Kaapstad se sentrale polisiekantoor aanhangig gemaak het teen Herron en De Lille. Die klagte volg op ŉ raadsbesluit gegrond op die regsfirma Bowmans se verslag oor beweerde hoëvlak-korrupsie in die bestuur van die Moederstad. Die klagte teen De Lille is aanhangig gemaak omdat sy na bewering amptenare beskerm het wat betrokke was by tenderbedrog en onregmatige uitbetalings. Herron word aangekla ingevolge die Wet op die Voorkoming en Bestryding van Korrupte Bedrywighede.